Nos Guido, Dei gratia Cabilonensis episcopus, notum facimus universis quod Hugo li Melles, domicellus, in nostra propter [hoc] presentia constitutus, confitetur in feodum se tenere a venerabilibus et religiosis viris Yvone abbate et conventu Cluniacensi decimam quam habet apud Massoignes, que est in parrochiatu de Saviniaco, et [quic]quid juris habet vel habere potest apud Monet et apud Valles. Item quicquid juris habet apud Curtis, excepto feodo domini Reygnaudi de la Sarrée. Quod feodum summam septem solidorum Clun. non excedit. Confitetur, inquam, domicellus predictus se in feodum accepisse predicta ab abbate predicto et accipere debere ab ipsius abbatis successoribus in futurum, necnon et quicquid habet, tenet, possidet vel quasi in locis predictis, tenere, possidere, vel quasi potest in hominibus, terris, pratis, vineis, nemoribus, pascuis, aquis, aquarum decursibus, tailliis, justiciis, dominaturis et aliis juribus quibuscumque et quocunque nomine censeantur. Item confitetur idem domicellus se accepisse in feodum ab abbate predicto de eo quod habet in parrochiatu de Flagiaco viginti solidos Clun.; jurans ad sancta Dei euvangelia coram nobis se a nemine, excepto abbate predicto, predicta tenere in feodum vel aliqua de predictis, se, heredes successoresque suos, eorumdemque bona supradicto Yvoni abbati et ipsius successoribus in futurum de omni evictionis periculo nichilominus obligando. Renunciat siquidem in hoc facto domicellus predictus, etc. (Ut supra, nº 5127.) In cujus rei testimonium, ad predicti domicelli petitionem et instantiam, sigillum nostrum presentibus duximus apponendum. Actum et datum anno Domini Mº CCº LXº sexto, mense novembris.